Kehtolaulu (Korpela)
Tuuti, tuuti äidin lasta,
 Tuuti äidin omaa!
 Tuuti taivaan asukasta,
 Suosikkia somaa!

 Tuuti pientä nukkumaille
 Kunnahille kevään,
 Armon maille autuaille
 Lehtoon läikkyilevään!

 Siellä lehdon kultarinta
 Rauhaa pyhää kukkuu!
 Tuuti lasta armahinta,
 Jopa kulta nukkuu!

 Nuku kauvan, nuku hiljaa
 Kukkakunnahalla!
 Tuuli tuutii toivon viljaa
 Kevätpuitten alla.